CELEX: 62015TN0668
Language: el
Date: 2015-11-18 00:00:00
Title: Υπόθεση T-668/15: Προσφυγή της 18ης Νοεμβρίου 2015 — Jema Energy κατά Ευρωπαϊκής κοινής επιχείρησης για τον ITER και την ανάπτυξη της ενέργειας από σύντηξη (F4E)

25.1.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 27/71
            
         Προσφυγή της 18ης Νοεμβρίου 2015 — Jema Energy κατά Ευρωπαϊκής κοινής επιχείρησης για τον ITER και την ανάπτυξη της ενέργειας από σύντηξη (F4E)
   (Υπόθεση T-668/15)
   (2016/C 027/90)
   Γλώσσα διαδικασίας: η ισπανική
   
      Διάδικοι
   
   
      Προσφεύγουσα: Jema Energy, S.A. (Lasarte-Oria, Ισπανία) (εκπρόσωπος: N. Rey Rey, δικηγόρος)
   
      Καθής: Ευρωπαϊκή κοινή επιχείρηση για τον ITER και την ανάπτυξη της ενέργειας από σύντηξη (F4E)
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση της καθής με την οποία απορρίφθηκε η προσφορά της προσφεύγουσας, Jema Energy, και
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει τρεις λόγους.
   
               1.
            
            
               Ο πρώτος λόγος αφορά τη σαφήνεια των εφαρμοστέων στη διαδικασία κανόνων και την παραβίαση των αρχών της ασφάλειας δικαίου και της διαφάνειας
               
                           —
                        
                        
                           Η προσφεύγουσα διατείνεται συναφώς ότι η συγγραφή υποχρεώσεων στην εν λόγω διαδικασία περιέχει έννοιες αόριστες και ασαφείς, λόγος για τον οποίο η προσφεύγουσα αναγκάστηκε να ζητήσει διάφορες διευκρινίσεις από την καθής. Η προσφεύγουσα διατύπωσε σαφέστατες ερωτήσεις, οι οποίες δεν επιδέχονταν πολλαπλές ερμηνείες. Εξαρχής, η F4E υπήρξε πολύ διφορούμενη και ασαφής στις απαντήσεις της.
                        
                     
                           —
                        
                        
                           Δεδομένης της ασάφειας των κριτηρίων επιλογής στην εν λόγω διαδικασία και της συμπεριφοράς της F4E σε σχέση με τις ερωτήσεις και τις ενέργειες της προσφεύγουσας, η προσφεύγουσα διατείνεται ότι παραβιάστηκαν οι αρχές της ασφάλειας δικαίου και της διαφάνειας.
                        
                     
         
               2.
            
            
               Ο δεύτερος λόγος ερείδεται στην παραβίαση, κατά τη διαδικασία, των αρχών της ίσης μεταχειρίσεως και της ισότητας των ευκαιριών των υποψηφίων
               
                           —
                        
                        
                           Η προσφεύγουσα διατείνεται συναφώς ότι σε ένα από τα έγγραφα που απέστειλε η καθής στην αρχή της διαδικασίας επισημαίνεται, επί λέξει, ότι εάν τα υποβληθέντα παραδείγματα δεν πληρούν τις τεχνικές απαιτήσεις, ο προσφέρων δικαιούται να υποβάλει νέα παραδείγματα για την εκπλήρωση των εν λόγω απαιτήσεων. Η προσφεύγουσα δεν ενημερώθηκε ποτέ ότι δεν πληρούσε τις απαιτήσεις και, ως εκ τούτου, δεν είχε ποτέ τη δυνατότητα να υποβάλει νέα παραδείγματα. Ο λόγος που επικαλέστηκε η καθής για να απορρίψει τη JEMA από την πρόσκληση υποβολής προσφορών ήταν ακριβώς ότι τα παραδείγματά της δεν πληρούσαν τις απαιτήσεις.
                        
                     
         
               3.
            
            
               Ο τρίτος λόγος αντλείται από την παραβίαση της αρχής της αναλογικότητας και από τον τεχνητό περιορισμό του ανταγωνισμού
               Η προσφεύγουσα διατείνεται συναφώς ότι τα κριτήρια επιλογής ήταν υπερβολικά αυστηρά. Η F4E ζήτησε σύσταση η οποία να πληροί τον συνδυασμό τριών απαιτήσεων (ισχύος, τάσης και ρεύματος), όπερ δεν είναι απαραίτητο και είναι δυσανάλογο σε σχέση με την υλοποίηση του έργου. Επιπλέον, ζήτησε να υποβληθεί ως σύσταση έργο παροχής τροφοδοσίας υλοποιηθέν κατά την τελευταία πενταετία, όπερ είναι επίσης δυσανάλογο κριτήριο, καθόσον οι επιχειρήσεις οι οποίες μπορούν να διαθέτουν συστάσεις πληρούσες τα συγκεκριμένα κριτήρια είναι κατασκευαστές μετατροπέων συχνότητας για κινητήρες υψηλής ισχύος. Αυτές είναι συνήθως μεγάλες επιχειρήσεις με αποτέλεσμα να αποθαρρύνεται, κατ’ αυτόν τον τρόπο, η συμμετοχή μικρομεσαίων επιχειρήσεων στη διαδικασία.